**ΘΕΜΑ**

**Ενημέρωση για τη σ*υνεδρίαση της ομάδας εργασίας για την καταπολέμηση της νομιμοποίησης εσόδων από παράνομες δραστηριότητες***

Στις 07/06/2019 πραγματοποιήθηκε στα γραφεία της CNUE η συνεδρίαση της ομάδας εργασίας για την καταπολέμηση της νομιμοποίησης εσόδων από παράνομες δραστηριότητες υπό την Προεδρία του Ισπανού Jose Ignacio Goma Lanzon

Συμμετείχαν στην ομάδα εργασίας οι αντιπροσωπείες των συμβολαιογραφιών της Γερμανίας, της Αυστρίας, του Βελγίου, της Ισπανίας, της Εσθονίας, της Γαλλίας, της Ελλάδας, της Ιταλίας, του Λουξεμβούργου,της Μάλτας και της Ολλανδίας . Επίσης παρευρίσκονταν η εκπρόσωπος της UΙNL η κυρία Silvina Capello και οι εκπρόσωποι της CNUE η κυρία Laura Gonzalez, ο κύριος Raul Radoi και ο κύριος Guillame Casanova.

**Θέματα της συνεδρίασης**:

***1***.- η εισήγηση της Βελγικής Συμβολαιογραφίας και τα έγγραφα που επεξεργάστηκε και οι προτάσεις που κατέθεσε στην ομάδα εργασίας σχετικά με τα πρακτικά ζητήματα στον τομέα της αντιμετώπισης της νομιμοποίησης εσόδων από παράνομες δραστηριότητες , έπειτα από την απόφαση της Γενικής Συνέλευσης της CNUE της 29/03/2019 και την ανάθεση προς την ομάδα εργασίας της επεξεργασίας των θεμάτων αυτών

Ειδικότερα:

α.- Η δημιουργία ενός Ευρωπαϊκού πλαισίου για την ανάλυση και αξιολόγηση των κινδύνων σε Ευρωπαϊκό συμβολαιογραφικό επίπεδο

β.- Ο σχεδιασμός προδιαγραφών για ανάπτυξη ενιαίας πρόσβασης σε μια δομημένη λύση που να επιτρέπει και να διευκολύνει τους συμβολαιογράφους στον εντοπισμό των πελατών υψηλού κινδύνου

γ.- Η εξέταση της χρησιμότητας ενός Ευρωπαϊκού Συμβολαιογραφικού εργαλείου και η δυνατότητα ανάπτυξης και δημιουργίας μιας τέτοιας λύσης, ενδεχομένως με Ευρωπαϊκή Συγχρηματοδότηση

**2.-**Ενημέρωση για τις δραστηριότητες της FATF (ΟΜΑΔΑ ΧΡΗΜΑΤΟΠΙΣΤΩΤΙΚΗΣ ΔΡΑΣΗΣ)

**3.-** Ενημέρωση για την ενσωμάτωση της Τέταρτης Οδηγίας στο εθνικό δίκαιο της κάθε Συμβολαιογραφίας ( Οδηγία ΕΕ 2015/849 του Ευρωπαϊκού Κοινοβουλίου και του Συμβουλίου της 20/05/2015 «σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες ή τη χρηματοδότηση της τρομοκρατίας»

**4.-** Δυνατότητα διαφημιστικής εκστρατείας σε ευρωπαϊκό επίπεδο για το ρόλο του Συμβολαιογράφου στον τομέα της καταπολέμησης της νομιμοποίησης εσόδων από παράνομες δραστηριότητες

**Έπειτα από ανταλλαγή απόψεων προέκυψαν τα εξής συμπεράσματα:**

* Στο ζήτημα του Ευρωπαϊκού πλαισίου για την ανάλυση κινδύνων στο επίπεδο της Ευρωπαϊκής Συμβολαιογραφίας προέκυψε η απόφαση να ξεκινήσει η δημιουργία του πλαισίου αυτού. Η εκπρόσωπος της UΙNL επεσήμανε τις αντίστοιχες εργασίες που εκπονούνται από την ομάδα εργασίας της UΙNL και έθεσε στη διάθεση της CNUE το ερωτηματολόγιο που συντάχθηκε για τη συλλογή πληροφοριών από τους Συμβολαιογράφους καθώς επίσης ανέφερε ότι θα γνωστοποιήσει τα αποτελέσματα μόλις ολοκληρωθούν. Η Πρόεδρος της ομάδας εργασίας ζήτησε από τη Βελγική Συμβολαιογραφία να συντονίσει το έργο αυτό ( συγκέντρωση και ανάλυση προειδοποιητικών δεικτών κινδύνου). Η Βελγική Συμβολαιογραφία πρότεινε να ξεκινήσει γνωστοποιώντας στους Συμβολαιογράφους τους ειδικούς δείκτες που τους αφορούν ( εθνικούς, ευρωπαϊκούς και διεθνείς). Για το σκοπό αυτό θα εκπονηθεί το συντομότερο δυνατό ένα ερωτηματολόγιο το οποίο θα αποσταλεί σε όλες τις Συμβολαιογραφικές αντιπροσωπείες.
* Όσον αφορά την πρόσβαση σε πληροφορίες για άτομα υψηλού κινδύνου, βάσει της εμπειρίας των Συμβολαιογράφων που έχουν ήδη συμβληθεί με εξειδικευμένες εταιρείες , θα γίνει καταγραφή της δυνατότητας πρόσβασης στις πληροφορίες αυτές από τους Συμβολαιογράφους στις διάφορες χώρες. Πρόκειται κυρίως για διερευνητική εργασία προκειμένου να αξιολογηθεί η σκοπιμότητα μιας κοινής πρωτοβουλίας.
* Όσον αφορά τη δυνατότητα ανάπτυξης ενός συμβολαιογραφικού εργαλείου, θα καταρτιστεί μέθοδος καθορισμού συστηματικής προσέγγισης του έργου. Θα εξεταστεί και θα διερευνηθεί η δυνατότητα οικονομικής υποστήριξης από την Ευρωπαϊκή Επιτροπή.

΄**Οσον αφορά το έργο της FATF ( ΟΜΑΔΑ ΧΡΗΜΑΤΟΠΙΣΤΩΤΙΚΗΣ ΔΡΑΣΗΣ)**

* Συμφωνήθηκε να καταρτιστεί ένας κατάλογος με τις προβλέψεις της FATF για τις μελλοντικές αξιολογήσεις χωρών προκειμένου να γνωστοποιηθεί στους Συμβολαιογράφους ώστε να προετοιμαστούν εκ των προτέρων. Η Πρόεδρος της Ομάδας Εργασίας ζήτησε η Αυστριακή Συμβολαιογραφία να συντονίσει το έργο αυτό.
* Μόλις δημοσιευθεί το τελικό κείμενο εκτίμησης κινδύνου θα κοινοποιηθεί στις Συμβολαιογραφίες για να ενημερώσουν τα μέλη τους

Όσον αφορά την ενσωμάτωση της Τέταρτης Οδηγίας στο εθνικό δίκαιο κάθε Συμβολαιογραφίας, συζητήθηκε η κατάσταση των πολυάριθμων διαδικασιών για παράβαση ενσωμάτωσης που έχει κινηθεί από την Ευρωπαϊκή Επιτροπή κατά των κρατών μελών σχετικά με την έλλειψη συμμόρφωσης τους στην υποχρέωση ενσωμάτωσης της Τέταρτης Οδηγίας. Η καταληκτική ημερομηνία για την ενσωμάτωση της Οδηγίας ήταν η 26/06/2017. Διανεμήθηκε ένας κατάλογος όπου καταγράφεται το στάδιο της υφιστάμενης διαδικασίας για το κάθε κράτος- μέλος

Γίνεται μνεία ότι η Ελληνική Δημοκρατία με το ν. 4557/30-07-2018 «Πρόληψη και καταστολή της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας, ενσωμάτωση της οδηγίας 2015/849/ΕΕ και άλλες διατάξεις» που δημοσιεύτηκε στο ΦΕΚ 139Α/30-07-2018 ενσωμάτωσε την ανωτέρω Τέταρτη Οδηγίας.

Τέλος αποφασίστηκε να συνταχθεί ένα ερωτηματολόγιο και να διανεμηθεί στην ομάδα εργασίας με στόχο τις επικείμενες ενέργειες για την μεταφορά και ενσωμάτωση και της Πέμπτης Οδηγίας ( 2018/843), η οποία θα πρέπει να ενσωματωθεί στο δίκαιο του κάθε κράτους μέλους μέχρι τις 10-01-2020.

Αθανάσιος Αρ. Δράγιος

Συμβολαιογράφος Αθηνών